     Şcoala din satul Jijila are ca dată de înfiinţare anul 1878, iniţiativa aparţinându-i lui Nifon Bălăşescu. Iniţial clădirea, situată în vecinătatea bisericii, avea doar 3 săli de clasă , cancelarie şi o magazie. În anul 1966 a mai fost construită o clădire cu 6 săli de clasă la o distanţă de 800 metri de vechea şcoală. În anul 1982 acesteia i-au fost adăugate  încă 4 săli de clasă.
     În anul 1968 a fost construită Grădiniţa Jijila, iniţial cu 4 săli de clasă cărora ulterior i-au mai fost adăugate 3 săli de clasă şi o sală atelier – şcoală.
     Începând din data 01.09.2024, a fost dată în folosință  construcția nouă a școlii, cu suprafața construită a corpului nou de 1478 mp, suprafața totală construită de 2203 mp, suprafața totală desfășurată de 3873 mp, precum și următoarele zone: loc de joacă pentru copii, alee auto pietruită, platforme betonate, alei pietonale și spații verzi. Clădirea nouă a școlii are o capacitate de 12 săli de clasă, 2 săli pentru clasa pregătitoare și 4 laboratoare complet mobilate și echipate. Sălile de clasă sunt dotate cu dulăpioare, pupitre cu scaune, table interactive, table magnetice, flipchart-uri, etc. Laboratorul de informatică și laboratorul de științe sunt dotate cu toată infrastructura educațională necesară. Birourile, cancelaria, biblioteca, depozitările și oficiul sunt mobilate și dotate corespunzător. Sala de ședințe, care va fi utilizată și ca spațiu de protocol, este mobilată, dotată cu aparatură media și sistem de sonorizare. Sala de sport este dotată cu echipament de ultimă generație, are spații pentru vestiare dotate cu dulăpioare. Unitatea dispune de un cabinet medical amplasat la parterul imobilului, mobilat și dotat în concordanță cu legislația în vigoare și are anexată o cameră pentru izolator.
        La data 01.09.2020, a fost dată în folosință construcția nouă a grădiniței, cu suprafața construită a corpului nou de 446mp, cu un loc de joacă pentru copii, alei pietonale pietruite și spații verzi. Clădirea nouă a grădiniței  are o capacitate de 6 săli de grupă complet mobilate și echipate. Sălile de grupă sunt dotate cu dulăpioare, măsuțe cu scaune, table interactive. Birourile, cancelaria, depozitările și oficiul sunt mobilate și dotate corespunzător. 
       Confruntată cu noul climat socio-economic și cultural, Școala Gimnazială Jijila trebuie să acorde atenție remodelării structurii organizaționale, punând accent pe comunicare, interacțiune, eficiență, lucrul în echipă, astfel ca evoluția școlii să fie de creștere, atât calitativă cât și cantitativă. Ca urmare, ne vom concentra eforturile spre două obiective majore, ce presupun în domeniul resurselor umane, perfecționarea continuă și racordarea la ultimele noutăți în domeniul de activitate, modificarea mentalităților și crearea unui sistem educațional propriu, flexibil capabil să accepte inovația, fără a neglija resursele financiare necesare schimbării și adaptării la nou. 
         Managementul propus va urmări: egalizarea șanselor pentru toți elevii școlii, o ofertă educațională diversificată, care să permit integrarea în societate a tinerilor, dar să asigure însă și accesul elevilor absolvenți spre continuarea studiilor din liceu.
